Radarové moduly RLM-D (vpredu) a RLM-M (vzadu) systému 55Ž6M „Nebo-M"
**Nebo-M** je mobilný radarový systém na detekciu aerodynamických a balistických objektov v stredných a veľkých výškach. Systém pozostáva z troch radarových modulov, z ktorých každý pracuje v inom rozsahu vlnového pásma.

Vznik a vývoj
-------------

Vývoj systému „Nebo-M" sa začal v 90. rokoch 20. storočia vo Výskumnom ústave rádiového inžinierstva v Nižnom Novgorode (NNIIRT). V roku 1999 bolo prijaté rozhodnutie umiestniť radarové moduly na podvozok vozidla z Brianského automobilového závodu (BAZ). V roku 2008 prebehli prvé skúšky prototypu radarového modulu metrového vlnového pásma RLM-M a riadiacej kabíny KU RLC. Orok neskôr sa uskutočnili pozemné skúšky prototypu radarového modulu decimetrového vlnového pásma RLM-D. V roku 2010 bola ukončená prvá etapa štátneho testovania prototypu systému 55Ž6M „Nebo-M" a podpísaná zmluva na dodávku prvej sériovo vyrobenej súpravy. 

Pôvodné plány velenia Vzdušno-kozmických síl počítali s dodávkou 10 systémov Nebo-M. Dodávka prvého systému Nebo-M sa mala uskutočniť v roku 2013, no v skutočnosti sa zrealizovala až v roku 2017 a bola určená pre Západný vojenský okruh.
V roku 2018 bol systém dodaný aj jednotkám protivzdušnej obrany dislokovaným na Krymea v Penzianaskej oblasti. V roku 2019 bol ďalší systém dodaný jednotke dislokovanej pri Narian-Mare v Neneckej oblasti. V roku 2020 bol tento systém rozmiestnený aj na Ďalekom východe.

Konštrukcia
-----------

Systém 55Ž6M „Nebo-M" pozostáva z nasledovných modulov:

* Radarového modulu metrového vlnového pásma **RLM-M** na podvozku BAZ-6909-015. Anténová jednotka tohto modulu je vybavená až 168 anténami.
* Radarového modulu decimetrového vlnového pásma **RLM-D** na podvozku BAZ-6909-015.
* Radarového modulu centimetrového vlnového pásma **RLM-S** na podvozku BAZ-6909-015.
* Riadiacej kabíny **KU RLC** so zabudovaným modulom integrovaného sekundárneho radaru (**KVRL**) na podvozku BAZ-6909-015.

* Radarový modul metrového vlnového pásma RLM-MRadarový modul metrového vlnového pásma *RLM-M*
* Radarový modul decimetrového vlnového pásma RLM-DRadarový modul decimetrového vlnového pásma *RLM-D*
* Radarový modul centimetrového vlnového pásma RLM-SRadarový modul centimetrového vlnového pásma *RLM-S*
* Riadiaca kabína KU RLC.Riadiaca kabína *KU RLC*.

Všetky moduly sa nachádzajú na podvozku štvornápravového vozidla BAZ-6909-015 s hmotnosťou 22 ton. Čas potrebný na rozvinutie systému je 15 minút. Radary systému Nebo-M sú určené na detekciu stealth lietadiel (F-22, F-35) a riadených striel s malou odrazovou plochou. V režime kruhového skenovania je systém schopný sledovať až 200 aerodynamických cieľov (vrátane hypersonických rakiet). Lietadlo s efektívnou odrazovou 1 m2 dokáže detegovať na vzdialenosť až 600 km. Nebo-M však deteguje ciele len v stredných a vysokých nadmorských výškach. Preto väčšinou spolupracuje s radarom Podlet, ktorý monitoruje nízko letiace ciele. Ten má však dosah len 300 km. V režime skenovania sektorov môže Nebo-M sledovať až 20 balistických striel na vzdialenosť až 1800 km.

Referencie
----------

1. ↑   *55Ж6М Небо-М* [online]. dfnc.ru, 2019-04-20, [cit. 2022-04-15]. Dostupné online.
2. ↑  KAY, Linda. *Russia’s Nebo-M Radars Can Detect U.S. F-22 and F-35 Jets: Developer Says* [online]. defenseworld.net, 2021-05-24, [cit. 2022-04-16]. Dostupné online.
3. ↑   tass.ru, [cit. 2022-04-16]. Dostupné online.
4. ↑   *"Сделано у нас" и на Яндекс.Дзен* [online]. sdelanounas.ru, 2020-11-18, [cit. 2022-04-16]. Dostupné online. Archivované 2022-04-19 z originálu.
5. ↑   bastion-opk.ru, [cit. 2022-04-16]. Dostupné online. Archivované 2022-02-11 z originálu.
6. ↑   *55Ж6М Небо-М* [online]. militaryrussia.ru, [cit. 2022-04-15]. Dostupné online.